Papersnake/gushiwen huggingface dataset:
【南吕】青衲袄南　偷期
张氏（唐代）

蹙金莲双凤头，缠轻纱一虎口。我见他笑捻鲛绡过鸳，敢眉下转将他心事
留？占莺花第一俦，正芳年恰二九，恰二九。生的来体态轻盈，皓齿朱唇，不能
够并香肩同携手。
【骂玉郎北】娇娃俊雅天生就，腰似柳，袜如钩，湘裙微露金莲瘦。你看他
宝髻堆，玉笋长，露出春衫袖。
【大迓鼓南】相逢莺燕友，四眸相顾，两意相投，此情难消受。风流自古，
偏惜风流，展转留情双凤眸。
【感皇恩北】呀，指望待饱玩娇羞，谁承望各自分头。好教我恨天高，嫌地
窄，怨人稠。指望待相随皓首，谁承望鬼病因由。不由人魂缈缈，体飘飘，魄悠
悠。
【东瓯令南】添疾病，减风流，废寝忘餐相应候。前生作下今生受，今不遂
来生又。魂劳梦穰感离愁，都则为女娇羞。
【采茶歌北】都则为女娇羞，端的是忒风流，闪的人不茶不饭几时休。何日
相逢同配偶？甚时密约共绸缪？
【赚南】计上心头，暗令家童私问候。休泄漏，何期两意同成就，为他憔瘦。
【乌夜啼北】闪的我看看疾重，实实病久。为多情镇日空亻孱亻愁。呀，一
会家近书斋想念无休，到黄昏愁云怨雨相拖逗。更阑也无限忧愁，夜深沉雨泪交
流。想娇容直到五更头，我与你从头一一他行受。果然他心意坚，恩情厚，俺待
要鸾交凤友，燕侣莺俦。
【节节高南】喜孜孜暗讨求，语相投。今宵暗约同成就，灵犀透，共焚香，
齐言咒。日坠月上初沉漏，星移斗转三更候。潜踪蹑足近庭闱，轻移那步临门候。
【鹌鹑儿北】猛见了俊俏多情，我和他挨肩携手。悄悄的行入兰房，暗暗的
同眠共宿，娇滴滴语颤声低。情未休，情未休，锦被蒙头，燕侣莺俦，旖旎温柔。
受过了无限凄凉，谁承望今宵配偶？
【尾声南】多情此意难消受，书生切切在心头，受过凄凉一笔勾。
秋词
史文卿（宋代）

写就秋词雁景稀，背灯无语独眠迟。
画栏点滴芭蕉雨，一夜将愁向阿谁。
重阳日与客池亭小饮
郭谏臣（明代）

江乡逢令节，携酒醉重阳。枫叶经霜变，芙蓉近水芳。

淡烟生竹坞，宿雨暗池塘。检点年来事，园林日正长。
题李员外厅
李山甫（唐代）

石砌蛩吟响，草堂人语稀。道孤思绝唱，年长渐知非。

名利终成患，烟霞亦可依。高丘松盖古，闲地药苗肥。

猿鸟啼嘉景，牛羊傍晚晖。幽栖还自得，清啸坐忘机。

爱彼人深处，白云相伴归。
题六一东坡像
晁说之（宋代）

座右铭何有，丹青得若人。
东坡禅客衲，六一醉人巾。
先後文章禅，安危社稷臣。
庙堂思颍日，海峤梦钧辰。
□□□□□，□□叹会神。
何当均雨露，剑佩画麒麟。
西江月
曾揆（宋代）

檐雨轻敲夜夜，墙云低度朝朝。日长天气已无聊。

何况洞房人悄。

眉共新荷不展，心随垂柳频摇。午眠仿佛见金翘。

惊觉数声啼鸟。
春晚
吕本中（宋代）

宴坐翛然万虑忘，从他风雨送春忙。佛灯初上黄昏后，时炷郴州石乳香。
将别巫峡，赠南卿兄瀼西果园四十亩
杜甫（唐代）

苔竹素所好，萍蓬无定居。远游长儿子，几地别林庐。

杂蕊红相长，他时锦不如。具舟将出峡，巡圃念携锄。

正月喧莺末，兹辰放鹢初。雪篱梅可折，风榭柳微舒。

托赠卿家有，因歌野兴疏。残生逗江汉，何处狎樵渔。
和茅亦山先生杂咏 其二
黄庚（元代）

身世飘浮水上蓬，閒中清事有谁同。吟窗梦草添诗料，画笔生花夺化工。

酒后乌乌时击缶，愁来咄咄自书空。园林寂寞春何处，春在桑麻雨露中。
春望
杜甫（唐代）

国破山河在，城春草木深。
感时花溅泪，恨别鸟惊心。
烽火连三月，家书抵万金。
白头搔更短，浑欲不胜簪。
仇英蜡梅水仙小幅 其三
弘历（清代）

婢视女星应太屈，兄呼寒客似相宜。雌黄世论曾何定，我亦于中一酌之。
猫儿坠 其二 题草虫胭脂花夜来香画扇
潘榕（清代）

声声络纬，薄暮送新凉。坐对晶帘看夜妆。胭脂花衬酒涡庞。

端详。更令我、一缕魂销到夜来香。
次韵李士衡失解送公衍赴调二首
项安世（宋代）

世事从来亦偶然，何妨浊酒且中贤。
诸天入定凭谁问，五色迷中自古傅。
谢客堂中劳梦草，谪仙市上且开船。
飞鸣款作三年计，好在秋花晚更新。
蒙恩易镇豫章丐假还乡途中偶成十七首 其十六
吴芾（宋代）

两山夹苍烟，双瀑挂峭壁。汹涌非一朝，倾泻几千尺。
满江红·正欲登临
韩玉（宋代）

正欲登临，何处好、登临眺望。君约我、今朝携酒，古台同上。风静秋郊浑似洗，碧空淡覆玻璃盎。夕照外、渺渺万遥山，开青嶂。龙山事，空追想。风流会，今安往。我劝君一杯，为君高唱。今日谋欢真雅胜，休辞痛饮葡萄浪。纵黄花、明日未凋零，非佳赏。
次韵张子公见寄二首 其一
李纲（宋代）

处世何殊梦里人，大千沙界几回巡。万缘尽处方为我，一念生时已是尘。

幻境是谁从出没，舌根何物辨甘辛。安心须到无心地，始契如来清净身。
泊淮岸夜闻鬼语
黎廷瑞（宋代）

北风行平林，芦叶响乾雨。
青燐走平沙，独夜鬼相语。
沉吟乍幽咽，怨哭倍酸楚。
遗脔乌鸢饱，滞魄狐兔伍。
白骨委飞霜，零落从草莽。
草死东风吹复生，骨枯东风吹不荣。
汝悲信悲不足诘，吾欲诘尔尔试听。
君不见刘项割鸿沟，又不见孙曹战赤壁。
回头万事晓云空，石马荒荒土花碧。
世间倘有长生药，蓟子白云丁令鹤。
霜城相见悲铜狄，华表归来叹城郭。
汝不见兴与衰，又不忧寒与饥，
濠上之叟不汝欺，汝有至乐尔不知。
呜呼人生何苦尔何乐，人生羡汝不可学。
绝句三首 其二
杜甫（唐代）

水槛温江口，茅堂石笋西。移船先主庙，洗药浣沙溪。
扇子诗
李石（宋代）

梅里寻酸却得香，舌根未举鼻先尝。
算来大似输他眼，老去犹堪玩雪霜。
蓦山溪（与何遂夫为寿）
卢炳（宋代）

韶华七换，阻庆生申旦。今日向高堂，载卮酒、为君满劝。绣帘低挂，瑞霭□香浓，倩双娥，敲象板，缓缓歌珠贯。

芝兰挺秀，俱是皇家彦。只这一般奇，见方寸、平生积善。几多厚德，天锡与遐龄，鬓长青，颜不老，日日开华宴。
栖闲堂
韩淲（宋代）

能栖不能闲，其心未可知。能闲不能栖，其迹无已时。

栖闲一以名，二者兼得之。昔春升其堂，尊酒饮于斯。

昆山日夕佳，陂池清渺瀰。手植花柳间，田园粗充饥。

洁哉两龚家，异代犹许奇。夫岂忘治功，而故与世违。

汉朝有蒲轮，用舍端不欺。三江五湖口，君子谨其仪。

何以写我歌，遥遥记所思。
蒙左辖复次韵见寄复赋一首
葛胜仲（宋代）

四海吴兴公，嗜学屏尘霿。妙龄仪天朝，献纳言必中。

轩轩云鹏升，洋洋壑鱼纵。内庭大手笔，傅班真伯仲。

武库富所藏，砥柱矻不动。肮脏妨居中，大观俄归凤。

归来一丘壑，弹冠谢王贡。嶪峨悬霤山，窈窕琦玕洞。

奇礓不待辇，桐竹已前种。神畀贾长头，天扶孔独诵。

衡霍缩地来，林深听幽哢。轩池揽风月，杖屦屏营从。

山赀自足了，不待烧铅汞。斯文未应丧，审象俄入梦。

岩廊翊元化，告猷无日空。上游倚韬钤，出听秣陵讼。

方将脍刘辟，行酒赢万瓮。急流自勇退，惟深閟神用。

行藏亦何常，此道圣贤共。终为岩野霖，且并苕溪葑。
次韵因上人谢徐守遗顾渚茶
王之道（宋代）

相从聊罢致书邮，情寄诗筒早晚休。
顾我未忘童子好，评君还向古人求。
缃奁启处云英馥，石鼎煎来雪浪浮。
多谢徐卿分顾渚，报之琼玖两相收。
与长孺共字杜诗
杨万里（宋代）

病身兀兀脑岑岑，偶到儿曹文字林。
一卷杜诗揉欲烂，两人斋字味初深。
斲肝枉却期千载，漏眼谁曾更再寻。
笔底奸雄死犹毒，莫将饶舌泄渠心。
宫词三十三首 其二十四
曹勋（宋代）

升旸宫里雪初消，便觉春风袭柳条。新酝嘈嘈泻轻碧，尽分和气浃狐貂。
桑林乍绿蚕事方兴诗以嘉之
玄烨（清代）

弥望桑林吐叶，垂枝嫩碧初匀。竹舍正殷蚕务，天工雨露维均。
敲爻歌
吕岩（唐代）

汉终唐国飘蓬客，所以敲爻不可测。
纵横逆顺没遮栏， 静则无为动是色。
也饮酒，也食肉，守定胭花断淫欲。
行歌唱咏胭粉词，持戒酒肉常充腹。
色是药，酒是禄，酒色之中无拘束。
只因花酒误长生，饮酒带花神鬼哭。
不破戒，不犯淫，破戒真如性即沈。
犯淫坏失长生宝，得者须由道力人。
道力人，真散汉，酒是良朋花是伴。
花街柳巷觅真人，真人只在花街玩。
摘花戴饮长生酒，景里无为道自昌。
一任群迷多笑怪，仙花仙酒是仙乡。
到此乡，非常客，姹女婴儿生喜乐。
洞中常采四时花，时花结就长生药。
长生药，采花心，花蕊层层艳丽春。
时人不达花中理，一诀天机直万金。
谢天地，感虚空，得遇仙师是祖宗。
附耳低言玄妙旨，提上蓬莱第一峰。
第一峰，是仙物，惟产金花生恍惚。
口口相传不记文，须得灵根骨髓坚。
坚骨髓，炼灵根，片片桃花洞里春。
七七白虎双双养，八八青龙总一斤。
真父母，送元宫，木母金公性本温。
十二宫中蟾魄现，时时地魄降天魂。
铅初就，汞初生，玉炉金鼎未经烹。
一夫一妇同天地，一男一女合乾坤。
庚要生，甲要生，生甲生庚道始萌。
拔取天根并地髓，白雪黄芽自长成。
铅亦生，汞亦生，生汞生铅一处烹。
烹炼不是精和液，天地乾坤日月精。
黄婆匹配得团圆，时刻无差口付传。
八卦三元全藉汞，五行四象岂离铅。
铅生汞，汞生铅，夺得乾坤造化权。
杳杳冥冥生恍惚，恍恍惚惚结成团。
性须空，意要专，莫遣猿猴取次攀。
花露初开切忌触，锁居上釜勿抽添。
玉炉中，文火烁，十二时中惟守一。
此时黄道会阴阳，三性元宫无漏泄。
气若行，真火炼，莫使玄珠离宝殿。
加添火候切防危，初九潜龙不可炼。
消息火，刀圭变，大地黄芽都长遍。
五行数内一阳生，二十四气排珠宴。
火足数，药方成，便有龙吟虎啸声。
三铅只得一铅就，金果仙芽未现形。
再安炉，重立鼎，跨虎乘龙离凡境。
日精才现月华凝，二八相交在壬丙。
龙汞结，虎铅成，咫尺蓬莱只一程。
坤铅乾汞金丹祖，龙铅虎汞最通灵。
达此理，道方成，三万神龙护水晶。
守时定日明符刻，专心惟在意虔诚。
黑铅过，采清真，一阵交锋定太平。
三车搬运珍珠宝，送归宝藏自通灵。
天神佑，地祇迎，混合乾坤日月精。
虎啸一声龙出窟，鸾飞凤舞出金城。
朱砂配，水银停，一派红霞列太清。
铅池迸出金光现，汞火流珠入帝京。
龙虎媾，外持盈，走圣飞灵在宝瓶。
一时辰内金丹就，上朝金阙紫云生。
仙桃熟。摘取饵，万化来朝天地喜。
斋戒等候一阳生，便进周天参同理。
参同理，炼金丹，水火薰蒸透百关。
养胎十月神丹结，男子怀胎岂等闲。
内丹成，外丹就，内外相接和谐偶。
结成一块紫金丸，变化飞腾天地久。
丹入腹，非寻常，阴阳剥尽化纯阳。
飞升羽化三清客，各遂功成达上苍。
三清客，驾琼舆，跨凤腾霄入太虚。
似此逍遥多快乐，遨游三界最清奇。
太虚之上修真士，朗朗圆成一物无。
一物无，唯显道，五方透出真人貌。
仙童仙女彩云迎，五明宫内传真诰。
传真诰，话幽情，只是真铅炼汞精。
声闻缘觉冰消散，外道修罗缩项惊。
点枯骨，立成形，信道天梯似掌平。
九祖先灵得超脱，谁羡繁华贵与荣。
寻烈士，觅贤才，同安炉鼎化凡胎。
若是悭财并惜宝，千万神仙不肯来。
修真士，不妄说，妄说一句天公折。
万劫尘沙道不成，七窍眼睛皆迸血。
贫穷子，发誓切，待把凡流尽提接。
同越蓬莱仙会中，凡景煎熬无了歇。
尘世短，更思量，洞里乾坤日月长。
坚志苦心三二载，百千万劫寿弥疆。
达圣道，显真常，虎兕刀兵更不伤。
水火蛟龙无损害，拍手天宫笑一场。
这些功，真奇妙，分付与人谁肯要。
愚徒死恋色和财，所以神仙不肯召。
真至道，不择人，岂论高低富与贫。
且饶帝子共王孙，须去繁华锉锐分。
嗔不除，憨不改，堕入轮回生死海。
堆金积玉满山川，神仙冷笑应不采。
名非贵，道极尊，圣圣贤贤显子孙。
腰间跨玉骑骄马，瞥见如同隙里尘。
隙里尘，石中火，何在留心为久计。
苦苦煎熬唤不回，夺利争名如鼎沸。
如鼎沸，永沈沦，失道迷真业所根。
有人平却心头棘，便把天机说与君。
命要传，性要悟，入圣超凡由汝做。
三清路上少人行，畜类门前争入去。
报贤良，休慕顾，性命机关须守护。
若还缺一不芳菲，执著波查应失路。
只修命，不修性，此是修行第一病。
只修祖性不修丹，万劫阴灵难入圣。
达命宗，迷祖性，恰似鉴容无宝镜。
寿同天地一愚夫，权物家财无主柄。
性命双修玄又玄，海底洪波驾法船。
生擒活捉蛟龙首，始知匠手不虚传。
游金庭观
欧阳建世（宋代）

右军平昔爱观鹅，尚有池塘聚渌波。
但见当时尘迹在，徘徊终日对嵯峨。
过庐山
李曾伯（宋代）

问讯匡庐几度经，何时袖手摘天星。
世如春梦空头白，山似故景眼色青。
便欲移文寻鹤帐，又还呼渡过鸥汀。
它年学得香山士，定结茅庵入翠屏。
日者张一麟求诗谩与二绝句
赵蕃（宋代）

袖里之书辱见捐，细看知是我行年。
家徒四壁将何赠，乞与两诗赊卦钱。
晚秋田间
陈舜俞（宋代）

重到田园草木零，鬓毛萧飒白纶巾。
谩夸孺子能分肉，堪笑书生尚负薪。
静与禽鱼何物我，懒因鸡黍记晡晨。
东篱已有黄金蕊，只欠白衣送酒人。
端午
胡仲弓（宋代）

画舸纵横湖水滨，彩丝角黍鬥时新。
年年此日人皆醉，能吊醒魂有几人。
受崧兄弟赴漕怀试作二十八言送之
郑刚中（宋代）

丹桂亭亭五十尺，共持玉斧取来看。
从前知有姜肱被，草怕早春天上寒。
经浯溪作
娄续祖（宋代）

□□□□□浯溪，来读元家颂德碑。遗□□□灵武事，□司徒□□□□。

□□□复开元□，□□□□□□□。□□无罪闻宜戒，□□□□□□诗。
记京中
彭汝砺（宋代）

伶人作语近初筵，南北生灵共一天。祝愿官家千万岁，年年欢好似今年。
秦女吹箫
瞿佑（元代）

玉琯双吹引凤凰，曲中同赴白云乡。
如何后日秦台梦，不见萧郎见沈郎。
采菊
陆游（宋代）

秋花莫插鬓，虽好亦凄凉。
采菊还挼却，空余满袖香。
秋晚登宪陵台
杨云鹏（元代）

落日荒陵百尺台，登临高兴亦悠哉。泰山云尽千峰出，汶水霜悠一雁来。

白发还乡惟有梦，青云当路岂无媒。布衣谁识新丰客，独对秋风酒一杯。
十想诗十首 其四 樱桃
强仕（明代）

子美食樱桃，题诗叹转蓬。空怜点唇绛，尽作滴阶红。
无梦
白居易（唐代）

老眼花前闇，春衣雨后寒。旧诗多忘却，新酒且尝看。

拙定于身稳，慵应趁伴难。渐销名利想，无梦到长安。
壬戌二月
徐玑（宋代）

山城二月景如何，行处时时听踏歌。
淡色似黄杨叶小，浓香如蜜菜花多。
春容每到晴时改，天气偏从雨后和。
好向溪头寻钓侣，小溪边夕涨清波。
以王家酒寄陈北山得二绝句诮酒味不如旧日之
刘克庄（宋代）

醇醪易入醉人乡，劲酒难逢醒者尝。
王媪区区真小黠，随时增损甕中方。
题建安曹兄深居小稿 其二
林希逸（宋代）

伊昔君居里，宗师有大贤。字尝疑吕哑，诗怕为杨颠。

堪恨梁颓久，祇馀棹曲传。要令吟律细，但学紫阳仙。
句
高似孙（宋代）

相依岂恨移来晚，欲诉犹须说到明。
过太和赴主簿邓楚材豫章贡闱之约
曾丰（宋代）

福建人才古邹鲁，文章师匠道宗主。
余子姑作寻常看，此公仅宗一二数。
太学颉颃赋争衡，凌云之气掷地声。
鲲鹏谁碍天南去，麒麟犹落地上行。
南昌倾盖恨不早，西昌扣门喜欲倒。
风雨那容酒绝交，江山不许诗在告。
宦途同调宗几人，相逢莫厌情相亲。
言下甘心听苦口，镜中白发催青春。
绿绮七咏
曹勋（宋代）

新厩翚万马还，珠缨金垺彩旗间。
已看騋牝三千骏，更识君王十二闲。
次复斋奚左藏补陁岩寺韵寺有象鼻岩渴霓皆佳致
释居简（宋代）

当年聚石赋全提，断处飞梁险处梯。铁展霓腰疑水竭，玉伸象处卷云低。

危于汉使回车坂，深似秦人避乱溪。钟梵殷床连夜旦，相忘猿鸟各安栖。
鹘岭
张舜民（宋代）

度险仍逢雪，艰危顷步中。
鹘飞犹自苦，人足故难通。
九折羊肠外，三休箭筈东。
西南望天柱，聊复慰途穷。
梁明府茅冈杂咏 其四 华平沼
李云龙（明代）

寒塘凉雨过，一夜新水长。初日照芙蓉，坐看灵蔡上。
寄题萧民望齐云栖
杨万里（宋代）

下泳山尖碧云起，添得奇峰三四觜。
老人登楼来看云，下瞰云端在平地。
急呼云师令执鞭，我欲乘此追群仙。
蓬莱阆风遍游览，归来落月满暗川。
夜宴左氏庄
杜甫（唐代）

林风纤月落，衣露净琴张。
暗水流花径，春星带草堂。
检书烧烛短，看剑引杯长。
诗罢闻吴咏，扁舟意不忘。
论语绝句一百首
张九成（宋代）

可笑灵公不自量，区区小国事交争。
遽然问阵於夫子，夫子闻之故遂行。
夜意
陆游（宋代）

孤梦初回夜气清，世尘扫尽觉心平。
月沉洲渚渔歌远，人语比邻绩火明。
独汲寒泉鸣细绠，静听漏鼓下高城。
悠然坐待东方白，却看轩窗淡日生。
侍宴临芳殿诗
江总（南北朝）

钟箭自徘徊。
皇堂荐羽杯。
桥平疑水落。
石迥见山开。
林前暝色静。
花处近香来。
西嵫伤抚夕。
北阁滥游陪。
题韩画马图
道原法师（明代）

唐朝图马谁第一？韩幹妙出曹将军。
此图无乃幹所作，世上有若真空群。
双瞳精荧两耳立，兰筋束骨皮肉急。
何年霹雳起龙池，五花一团云气湿。
当年天子少马骑，远求乌孙诏写之。
即今内厩多如蚁，纵有骐驎画者谁？
寿丞相庆七十五首
吴泳（宋代）

几代贞元会，重逢上相生。
阅人冰鉴净，遇事玉衡平。
日月黄扉永，风尘紫罗清。
勋名兼寿考，何必会耆英。
颂古三十九首
释道枢（宋代）

父子相携入故园，篾头时过短篱边。
烂泥有刺无人见，踏著方知脚底穿。
舟行偶成
何延庆（清代）

古人入邻疆，其识在觇国。新墙卑故墙，谓其民力竭。

我昨至芜卑，高楼半天矗。市廛何繁富，所陈皆异物。

转舟至宁太，曲折凡三日。瓦屋无一椽，鹑衣多百结。

嗟我耕作俦，略似沟中瘠。升平三十年，无旱乾水溢。

元气应早苏，民穷胡此极。此故人知之，未语先叹息。

土货百不行，利尽他人得。鸦片遍闾阎，其害为尤剧。

万方胥一概，偏隅更何说。其荣在毛发，其瘁在筋骨。

即有仓扁来，望之神先夺。借问医国手，何以挽斯劫。

作歌谂有位，采风慎勿辍。
题柳
张凤翼（明代）

千丝千树拂天津，三起三眠出上林。
何似小桃低曲处，一枝斜覆玉窗深。
新酒歌
杨万里（宋代）

酸酒齐汤犹可尝，甜酒蜜汁不可当。
老夫出奇酿二缸，生民以来无杜康。
桂子香，清无底，
此米不是云安米，此水秪是建邺水。
瓮头一日遶数巡，自候酒熟不倩人。
松槽葛囊才上榨，老夫脱帽先尝新。
初愁酒带官壶味，一杯径到天地外。
忽然王山倒瓮边，只觉剑鋩割肠里。
度撰酒法不是侬，此法来自太虚中。
酒经一卷偶拾得，一洗万古甜酒空。
酒徒若要尝侬酒，先挽天河濯渠手。
却来举杯一中之，换君仙骨君不知。
手种芙蓉入秋盛开
方蒙仲（宋代）

留侯美好妇人然，楚汉功成更得仙。
疑与拒霜同品格，生来质弱节高坚。
毁浮图年逢东林寺旧
张祜（唐代）

可惜东林寺，空门失所依。翻经谢灵运，画壁陆探微。

隙地泉声在，荒途马迹稀。殷勤话僧辈，未敢保儒衣。
投晁子止制置三首
李流谦（宋代）

西南雄节制，人物妙炉锤。
舐鼎非无意，登门独恨迟，
正期云独石，会见菌成芝。
不信酬恩事，君看左顾时。
隐趣园八咏 其七 竹涧亭
胡助（元代）

竹绕茅亭外，泉流石涧中。一天秋月夜，千载隐君风。
送乔生宇归乐平
李东阳（明代）

我友中书君，十年抗师席。当时门下士，往往继科籍。

乔生西南来，竦如木初植。良材就斤斧，规矩应丈尺。

文场才弱冠，已破万人敌。而犹不自满，欿若字未识。

朅来过我堂，每语终日夕。谈诗辨格律，论字穷点画。

微言析豪芒，独诣超畛域。纷纷科举徒，未暇论与策。

古文时所弃，似子宁易得。吾生好讲学，久矣抱深默。

爱子方起予，胡为重行役。勖哉千里途，及此分阴惜。

少年岂可恃，我已非白晰。文章未足论，太上贵立德。

而师有严规，我语赘何益。
送松江黄郎中琮广西审刑竣事还京
韩雍（明代）

持节平反遵圣谟，远人处处动欢呼。波吞瘴海穷鳞起，风转炎荒腐草苏。

归路总誇空薏苡，过乡莫待饱莼鲈。好思南顾忧民切，早献当年郑侠图。
嘉定巳巳立秋得膈上疾近寒露乃小愈
陆游（宋代）

八月吴中风露秋，子鹅可炙酒新篘。
老人病愈乡闾喜，处处邀迎共献酬。
绝胜亭
苏辙（宋代）

夜郎秋涨水连空，上有虚亭缥缈中。
山满长天宜落日，江吹旷野作惊风。
爨烟惨淡浮前浦，渔艇纵横逐钓筒。
未省岳阳何似此，应须子细问南公。
凤凰台上忆吹箫
陈去病（清代）

碧玉身材，破瓜年纪，照人眼底真明。况司书捧砚，会理瑶筝。

不是随春憨态，圆午梦一味娇嗔。还应似、樱桃杨柳，蛮素风情。

凄清。恰才相值，这秋半团栾，明月如钲。岂吴刚仙窟，七宝珑玲。

自有嫦娥灵药，烦玉兔、捣彻琼英。浑无那，裴航市上，杆臼空寻。
湘公院冬夕有怀
苏舜钦（宋代）

去年急雪洒窗夜，独对残灯观阵图。今夕悲风撼轩竹，又来开卷拥寒炉。

禅房潇洒皆依旧，世路崎岖有万殊。
越问 其九 越纸
孙因（宋代）

繄剡藤之为纸兮，品居上者有三。盖筱簜之变化兮，非藤楮之三参。

在晋而名侧理兮，储郡库以九万。曰姚黄今最显兮，蒙诗翁之赏谈。

加越石以万杵兮，光色透于金版。近不数夫杭由兮，远孰称夫池茧。

半山爱其短样兮，东坡耆夫竹展。薛君封以千户兮，元章用司笔砚。

数其德有五兮，以缜滑而为首。发墨养笔锋兮，性不蠹而耐久。

惜昌黎之未见兮，姓先生而为楮。使元舆之及知兮，又何悲剡藤之有。

客曰美哉越纸兮，有大造于斯文。然世方好纸而玉兮，又乌知乎此君。
效竹枝体有感四首 其三
王质（宋代）

斜风急雨暮潇潇，更与客怀增寂寥。树头梅子未全熟，莫来窗下打芭蕉。
厌酒
巩年（清代）

愁入肝肠赖酒除，何如遣闷有诗书。圣贤无限安心法，酌尽醇醪恐不如。
嘉定二年册皇太子四首
佚名（隋代）

明两承曜，作贰宣献。
茂德金昭，令誉川流。
豫定厥本，永贻迺谋。
三朝致养，间寐龙楼。
秋兴
陆游（宋代）

秋眠怯簟冷，晨饭喜蔬香。
宁使衣百结，肯储钱一囊。
杜门虽局促，负气尚轩昂。
死去真无憾，曾孙似我长。
读福建谦廉访辅大使遗事
戴表元（宋代）

臬官难称是闽中，遗爱堂堂得比公。
姓字丹青太史笔，岁时笾豆素王宫，
一生姜桂那时辣，百死江湖必向东。
从古仁贤有家世，名郎台阁已生风。
闻葛工部写华严经成随喜赋诗
陈与义（宋代）

如来性海深复深，著书与世湔蓬心。
画沙累土皆佛事，况乃一字能千金。
老郎居尘念不起，法中龙象人师子。
前身智永心了然，结习未空犹寄此。
怪公聚笔如须弥，经成笔尽手不知。
凌云题就韦诞老，愿力所到公何疑。
珠函绣帙之兰室，护持金刚竦神物。
枯葵应感不足伦，毛颕陶泓俱见佛。
杂三言 爱远山
江淹（南北朝）

伯鸾兮已远。
名山兮不返。
逮绀草之可结。
及朱华之未晚。
绁余马于椒阿。
漾余舟于沙衍。
临星朏兮树闇。
看日烁兮霞浅。
浅霞兮驳云。
一合兮一分。
映壑兮为饰。
缀涧兮成文。
碧色兮婉转。
丹秀兮芬蒀。
深林寂以窈窈。
上猨狖之所羣。
羣猨兮聒山。
大林兮蔽天。
枫岫兮筠岭。
兰畹兮芝田。
紫蒲兮光水。
红荷兮艳泉。
香枝兮嫩叶。
翡累兮翠叠。
非郢路之辽远。
实寸忧之相接。
欷美人于心底。
愿山与川之可涉。
若溘死于汀潭。
哀时命而自惬。
雨中五首 其三
张耒（宋代）

积雨暗春色，东风还惨悽。梅残无复笑，莺怨欲成啼。

暇日无民讼，芳时有酒携。不辞乘兴出，病足畏深泥。
怀承天岑老
邹浩（宋代）

记得承天老古锥，呵呵拍手几人知。年来饱饭应无数，门外小人真可为。

浙右普瞻圆照塔，室中高挂建降师。我身虽窜心如昨，落笔犹能挥寺碑。
送杭州使君苏内相先生某用先生旧诗方丈仙人
李廌（宋代）

迩臣均劳逸，方面乃毗倚。
细人怙权宠，补外习为耻。
余杭股肱郡，湖山真信美。
意雅如望之，肯效倪若水。
刘逊子架阁饷江茶
方岳（宋代）

琵琶亭下春寒夜，湿尽青衫竟为谁。
江草江花恨何极，雪瓯如此却无诗。
谢杨仲才惠芍药 其一
虞俦（宋代）

何人金印漫垂腰，赤脚怜浓不解娇。老去不因花妄想，沾泥柳絮似参寥。
病中六首
陈师道（宋代）

静里秋光到，闲中昼自长。
闭门宜泄柳，尸祝谩庚桑。
腹已枵经笥，身犹试药方。
强名今日愈，勃窣负东墙。
七月六日同王赡美曹子念饮豹孙书屋
张元凯（明代）

大火忽西流，凉飔起江沚。萧散据匡床，脱帽仍解履。

高梧障重檐，短墙瓜葛藟。一室无数椽，长风吹万里。

彷佛坐阴崖，来接巢居子。旋开竹里厨，言鲙河之鲤。

南阮本不饶，留客乃如此。旷适林中赏，逾觉贫交美。

何事慕贵游，汗流恒竟趾。所以蹈海人，弃之如敝屣。
暮春四首 其一
陆游（宋代）

掠面微风吹宿酲，送春空有不胜情。风烟老尽王孙草，时听桑间小妇声。
游高园用前韵 其一
牟巘（宋代）

蝉声紧唤客回头，依约疏僚去后秋。不是先生新句子，一川云锦费勾收。
次韵谒子美祠堂
释德洪（宋代）

颠沛干戈际，心常系洛阳。爱君臣子分，倾日露葵芳。

醉眼盖千古，诗名动八荒。坏祠湘水上，烟树晚微茫。
杂曲歌辞。热戏乐
张祜（唐代）

热戏争心剧火烧，铜槌暗执不相饶。

上皇失喜宁王笑，百尺幢竿果动摇。
周臣约过景裕第会饮先寄此诗卒章因以投诚也
李之仪（宋代）

悬知昨过邻家馆，更挽明珰间玉钗。虽喜黄姑论隔岁，偶陪摩诘事长斋。

啸歌未阕云间接，莺燕难逃席上猜。预怅醒醒独回马，何如为赋酒如淮。
上赵司谏
郭祥正（宋代）

弹剑思经纶，悲歌负阳春。逢时不自结明主，空文亦是寻常人。

君不见太公辞渭水，谢安起东山。日月再开天地正，龙虎感会风云闲。

又不见屈原泽畔吟离骚，渔翁大笑弗餔糟。可行则行止则止，胡为憔悴言空劳。

夫君之名振朝野，道行谏听逢时者。南州岂足舒君才，天门夜诏星车回。

紫皇之真人，造化无嫌猜。往将和气辅舒惨，不令地下万物同寒灰。

功成收身綵云里，坐酌千觞浮玉蕊。麻姑王母相经过，醉来共泛瑶池水。

乐亦不可尽，名亦不可穷。愿学李贺逢韩公，他日不羞蛇作龙。
夏日杂兴四首
张耒（宋代）

隔墙泉下是东溪，细溜涓涓入我池。
一部笙箫寒竹响，百年风雨古槐姿。
果悬幽槛朱初熟，蔓度空墙翠欲垂。
野趣转深身愈老，故应寂寞畏人知。
景安和章来再次韵谢设醴四首
陈造（宋代）

玉盘盂侧玉为人，插羽瑶觞不计巡。
想送客归回醉盼，司花来梦闹精神。
西江月 题洞天清晓图
王国器（元代）

金润飞来晴雨，莲峰倒插丹霄。蕊仙楼阁隐岧峣。

几树碧桃开了。

醉后岂知天地，月寒莫辨琼瑶。一声鹤叫万山高。

画出洞天清晓。
论俗诗四首
何耕（宋代）

写状唆人去入官，入时容易出时难。
引人平地破家产，他在傍边冷眼看。
和杜甫遣兴五首 其二
弘历（清代）

地用莫如马，水行不如舟。物各有所长，乖宜失良谋。

而况鲜伯乐，盐车老死休。举肥肉胀群，常装金络头。
追和渊明贫土诗七首
刘黻（宋代）

把书不释手，非志冕与轩。
昔有董仲舒，三载不窥园。
道味归肝脾，遑恤厨无烟。
家贫未为贫，有书足可研。
寤寐千载心，俗子难与方。
勿叹师友寂，日日新圣贤。
句
牛僧孺（唐代）

但愁封寄去，魔物或惊禅。（《赠白乐天筝》）

惟羡东都白居士，年年香积问禅师。（《赠白》，下同）

不是道公狂不得，恨公逢我不教狂。

地瘦草丛短。

求人气色沮，凭酒意乃伸。
霓裳羽衣舞歌
白居易（唐代）

我昔元和侍宪皇，曾陪内宴宴昭阳。
千歌万舞不可数，就中最爱霓裳舞。
舞时寒食春风天，玉钩栏下香案前。
案前舞者颜如玉，不著人间俗衣服。
虹裳霞帔步摇冠，钿璎纍纍佩珊珊。
娉婷似不任罗绮，顾听乐悬行复止。
磬箫筝笛递相搀，击恹弹吹声逦迤。
散序六奏未动衣，阳台宿云慵不飞。
中序擘騞初入拍，秋竹竿裂春冰坼。
飘然转旋回雪轻，嫣然纵送游龙惊。
小垂手后柳无力，斜曳裾时云欲生。
螾蛾敛略不胜态，风袖低昂如有情。
上元点鬟招萼绿，王母挥袂别飞琼。
繁音急节十二遍，跳珠撼玉何铿铮！
翔鸾舞了却收翅，唳鹤曲终长引声。
当时乍见惊心目，凝视谛听殊未足。
一落人间八九年，耳冷不曾闻此曲。
湓城但听山魈语，巴峡唯闻杜鹃哭。
移领钱塘第二年，始有心情问丝竹。
玲珑箜篌谢好筝，陈宠觱栗沈平笙。
清弦脆管纤纤手，教得霓裳一曲成。
虚白亭前湖水畔，前后祗应三度按。
便除庶子抛却来，闻道如今各星散。
今年五月至苏州，朝钟暮角催白头。
贪看案牍常侵夜，不听笙歌直到秋。
秋来无事多闲闷，忽忆霓裳无处问。
闻君部内多乐徒，问有霓裳舞者无？
答云七县十万户，无人知有霓裳舞。
唯寄长歌与我来，题作霓裳羽衣谱。
四幅花笺碧间红，霓裳实录在其中。
千姿万状分明见，恰与昭阳舞者同。
眼前仿佛覩形质，昔日今朝想如一。
疑从魂梦呼召来，似著丹青图写出。
我爱霓裳君合知，发于歌咏形于诗。
君不见我歌云“惊破霓裳羽衣曲”，
又不见我诗云“曲爱霓裳未拍时”。
由来能事皆有主，杨氏创声君造谱。
君言此舞难得人，须是倾城可怜女。
吴妖小玉飞作烟，越艳西施化为土。
娇花巧笑久寂寥，娃馆苎萝空处所。
如君所言诚有是，君试从容听我语。
若求国色始翻传，但恐人间废此舞。
妍媸优劣宁相远，大都只在人抬举。
李娟张态君莫嫌，亦拟随宜且教取。
寄题胜金阁
史浩（宋代）

黄金委粪壤，六籍垂日星。兹焉论胜负，无乃未知经。

云林倚杰阁，楚楚罗汗青。寄与阁上人，移之置中扃。
太平寺
黄器先（明代）

吾亦久遗荣，东林浃素襟。支云天炼石，秣马客鸣琴。

面寺开三径，头陀共一吟。不妨来信宿，自是武陵寻。
句 其三
张茂先（宋代）

熠熠宵流。
自东安将之新州阻雨先寄潘葱石
陈子升（明代）

千山身偶入，十日雨淫淫。狭室伏泉涌，前途芳草深。

村烟遮骋望，檐溜聒知音。疲极津梁者，新州去印心。
寄苏州徐处士弁
陶弼（宋代）

平南无策鬓如霜，七十峰前隐旧乡。
相约祝融孤顶上，借君吟笔画潇湘。
宴交代湖南提刑李运使致语口号
文天祥（宋代）

河汉双星会使槎，分明彻夜照长沙。辔丝晓转全龟影，衣绣春随锦鹊花。

云杏旧阴凉绿净，野萍新韵度朱华。明年共侍蓬莱宴，回首丹墀日未斜。
婆罗门引·此身有限
姬翼（元代）

此身有限，利名无尽苦贪求。人间事事何楼。大抵百年光景，赢得一荒丘。似花梢晨露，水面浮沤。省时便休。须勘破、此形囚。千古迷绳割断，跳出洪流。逍遥坦荡，炼一粒神丹物外游。功行满、平步瀛洲。
元日泛舟分韵得大字
李流谦（宋代）

春从沙际生，白石映浅濑。一舟何自横，玄寄倏与会。

今日是何何，亦恐鱼鸟怪。晓暾破宿雨，换岁无此快。

柁工貌闲暇，一篙有三昧。夷犹我无心，上下听汝辈。

断崖舂涛波，千古意不改。中流浸玻璃，绿净吾苦爱。

林深故疏密，山远自明晦。隔江见人家，短篱护畦菜。

蓑笠弄晚色，真乐在牛背。稍能薄输征，武陵岂天外。

吾曹二三子，勿作碌碌待。涛戎叹山河，尘凡累缨佩。

人生富贵哉，固有一事大。
有粲
曾丰（宋代）

春风穆穆，有粲若鋈。
独出者英，既亭既矗。
孰刻之玉，公旰玩兮既{掬扌换饣}。
春雨涔涔，有粲若琳。
八出者须，既挺既参，
孰刻之金，公旰玩兮既簪。
八表一里，盖九畴云尔。
英须如之，亦也之{上艹下隋}。
一中八边，盖九州云然。
英须如之，亦孔之{上艹下津}。
九畴之中，屹其皇极。
彼孔{上艹下隋}兮，中兮若屹。
九州之中。岿其王畿。
彼孔{上艹下律}兮，中兮独岿。
中者得所，旁者得侣。
主董其臣，臣扈其主。
它华岂不须，莫如此都。
与天地合，自然之符。
它花岂不蕊，莫如此微。
与天地合，自然之礼。
游仙感止，心兮朝真。
游贵感止，心兮拱辰。
天予平园，仙爱之阑。
英左英右，几须卓立。
公岂不怀，向为辅弼。
天予平园，仙爱之瑛，
英前英后，几须勃兴。
公岂不怀，向为疑丞。
天予平园，仙爱之阑。
英奥英窔，几须夐奋。
公岂不怀，向为藩翰。
有衔大恩，不亡至尊。
梦游魏阙，觉在陶门。
胸中有兮乐国，天下无兮平园。
华来自北，悦公之色。
公饮酒兮，兴玉于适。
却老还童，与华同泽。
华闓自春，怡公之神。
公赋诗兮，兴发于贞。
陶情归性，与华同纯。
纯极兮生白，白极兮招涅。
矫入太素，文反于质。
驯归太玄，白守以黑。
登南禅寺孔雀楼
李荣树（唐代）

岚气回环映水光，麦花吐秀菜花黄。痴儿今日忘尘事，孔雀楼头看夕阳。
二风诗。治风诗五篇。至劳
元结（唐代）

（古有劳王，能执劳俭以大功业，故为《至劳》之诗

三章六韵二十四句）

至哉勤绩，不盈不延；谁能颂之，我请颂焉。

於戏劳王，勤亦何极；济尔九土，山川沟洫。

至哉俭德，不丰不敷；谁能颂之，我请颂夫。

於戏劳王，俭亦何深；戒尔万代，奢侈荒淫。

至哉茂功，不升不圮；谁能颂之，我请颂矣。

於戏劳王，功亦何大；去尔兆庶，洪湮灾害。
秋景 把钓待秋风
刘辰翁（宋代）

长夏如年日，萧然把钓终。欲知临水意，政自待秋风。

岂是羊裘者，相从渔社中。何心思觅鲙，极目望来鸿。

天下无知己，溪边自老翁。六鳌闲入手，不是学任公。
吴越三王判牍帖赞
岳珂（宋代）

玉册之楼压吴杭，三川锦绣开故乡。
英姿飒飒熊虎相，红袍金故交炜煌。
百年霸府仪物庞，山判近出功臣堂。
凤宅画诺鹊抵章，五云八体严且庄。
流传世世民弗忘，鬼神呵护谨毖藏。
题染犹带猊炉香，卷端藻墨十二行。
紫橐曾是天台房，我宝此帖随缣缃。
匪徒嗜古思耿光，大谊犹可占尊王。
示僧 其二
释居简（宋代）

相逢便要求禅钞，近日诸方伪钞多。慧日钞书无两样，只争些子大誵讹。
武夷山
黄遹（宋代）

闲将绿绮弄清音，招得青山作故人。
烟霭谩呈千样巧，松篁长贡四时新。
鹧鸪天·比屋烧灯作好春
王千秋（宋代）

比屋烧灯作好春。先须歌舞赛蚕神。便将簇上如霜样，来饷尊前似玉人。丝馅细，粉肌匀。从它犀箸破花纹。殷勤又作梅羹送，酒力消除笑语新。
次韵王待制游东坡留题十一绝
喻良能（宋代）

何处重寻饭颗诗，先进诗语总英奇。
细吟出月穿天句，想见挥毫落纸时。
得书并简仔仲二侄 其一
彭汝砺（宋代）

近得江东递，连收十月书。岁时今已晚，安否比何如。

从事先生老，谋生仲叔疏。为君归不惜，稍更治田庐。
遇仇仁近出斋小饮次前韵五首
方回（元代）

百斛明珠价尚轻，新诗倍蓰几连城。
即今自愧才将尽，如我初无语可惊。
涉世磨治良玉出，刀圭点化大丹成。
岂徒丽习资朋友，定霸须君主夏盟。
翠微堂
李处权（宋代）

我读醉翁文，想当笔如椽。
东坡独知翁，谓今为飞仙。
伟明后来秀，文亦星斗悬。
一旦辞世纷，归巢月轮边。
大雅久不作，刘子艺且贤。
笔墨所溃，折冲遂无前。
向来坐位书，一日万口传。
不惭颜鲁公，易地则皆然。
身閒无事日，日涉五亩园。
图书破百金，花石费万钱。
子真隐谷口，摩诘居辋川。
渊明道上醉，知章井底眠。
风味有数子，较量谁后先。
君乃於其间，并得四子全。
高堂纳日月，竹树森以联。
览彼不尽景，乐此无穷牛。
前山若飞来，倚断西南天。
灏气濯苍玉，晴阳生紫烟。
固疑融结异。真恐造化偏。
想像山中人，因之招隐篇。
我家居洛阳，门巷伊水连。
吾庐荫清竹，不受车马喧。
一来升君堂，抚事情悁悁。
交浅言已深，胜处相磨镌。
却来从杖履，已办几屐穿。
折简王夫子，载醪攜向泉。
悲二木
韩琦（宋代）

偃盖孤松挺北轩，亭亭双柏寝堂前。干霄夭矫苍龙上，当户阴森翠幄圆。

百岁生成犹易蘖，近时栽葺欲谁怜。居官好恶宜加谨，诗拙徒思警后贤。
水车
钱福胙（清代）

携来龙骨事西畴，蓄溉兼宜制特优。漉漉蟠旋同转轴，声声雅轧等鸣辀。

回头忽盎千陂水，著脚如乘万里流。雨我功成秋色晚，却连荦确枕沙洲。
吕居仁挽词三首 其三
刘子翚（宋代）

江左欣初见，倾输便豁然。挽留尝一粥，契阔已三年。

老去无新得，书来每自鞭。幽明虽永绝，凛若在吾前。
土山驿诗
许景衡（宋代）

渺渺指沧海，行行过汉陵。衣裳千里雪，鞍马九河冰。

寓宿适有处，悲歌自不胜。平生少游语，耿耿对寒灯。
咏舞（一作杨希道诗）
杨师道（唐代）

二八如回雪，三春类早花。分行向烛转，一种逐风斜。
送仆射相公赴西京
王禹偁（宋代）

五十升端揆，西郊任保厘。
偶抛三事重，未失百僚师。
府县威仪引，宫城管钥随。
粗官嫌出将，剧位是留司。
樱笋供筵馔，蜩蝉响路岐。
碧纱题壁处，昼锦下车时。
请雨摩腾塔，寻芳白傅祠。
维嵩过旧隐，禊洛赋新诗。
礼绝应悬榻，公余尚读碑。
留台咨拜表，内殿列须知。
易退甘龙卧，难虚是凤池。
两京全咫尺，三入不参差。
康济荒年谷，风标飣座梨。
弼谐终在我，睠注更同谁。
温树阴犹在，甘棠影暂垂。
常濡玉堂笔，愿草白麻词。
自君之出矣二首 其一
宋登春（明代）

自君之出矣，弃妾渔阳西。不及野田雀，双飞还双栖。
送王鸿胪彦贻得请归养二首 其二
欧大任（明代）

诏许宁亲去，秋风兴渺然。裹茶二泉寺，吹笛五湖船。

橘子新开辅，鲈鱼不论钱。青山招隐久，吾亦赋归田。
锦堂春 其一 次未斋韵，送陆侍御瑚便道寿母
夏言（明代）

腊日慈颜初度，绣衣北阙驰情。凤凰台下烟花簇，计是过家程。

鹤发鸾章日映，锦堂绿酒春生。雪毫写罢江南曲，紫阁正平明。
虞美人（雁门作）
王安中（宋代）

千山青比妆眉浅。却奈眉峰远。玉人元自不禁秋。更算恼伊深处、月当楼。

分携不见凭阑际。只料无红泪。万千应在锦回纹。嘱付断鸿西去、问行云。
舟过安仁五首
杨万里（宋代）

南风作雨北风休，岂是春云得自由。
只者天时过湖得，长年报道不须愁。
宿蓝田山口奉寄沈员外
于良史（唐代）

山暝飞群鸟，川长泛四邻。烟归河畔草，月照渡头人。

朋友怀东道，乡关恋北辰。去留无所适，岐路独迷津。
袭美留振文宴龟蒙抱病不赴猥示倡和因次韵酬谢
陆龟蒙（唐代）

绮席风开照露晴，只将茶荈代云觥。繁弦似玉纷纷碎，

佳妓如鸿一一惊。毫健几多飞藻客，羽寒寥落映花莺，

幽人独自西窗晚，闲凭香柽反照明。
贻石公
吴孺子（明代）

石公菩萨性，怜我在羁旅。
前者冲雨来，援止此避暑。
只尺僦西邻，两家闻细语。
日渐枕席清，闭门自楚楚。
岂敢称高卧，无才当独处。
闲傍夕阴移，瘦骨临江渚。
或就庐山隐，孰能弃尔汝。
花心动·江月初升
赵鼎（宋代）

江月初升，听悲风、萧瑟满山零叶。夜久酒阑，火冷灯青，奈此愁怀千结。绿琴三叹朱弦绝，与谁唱、阳春白雪。但遐想、穷年坐对，断编遗册。

西北欃枪未灭。千万乡关，梦遥吴越。慨念少年，横槊风流，醉胆海涵天阔。老来身世疏篷底，忍憔悴、看人颜色。更何似、归欤枕流漱石。
送天宁维老
孙觌（宋代）

犀颅月面表千夫，吏用公才举世无。斗丽争雄何足道，君看澄观岂僧徒。
浣溪沙 春梦
吴灏（清代）

却似开晴又不晴。一枝垂柳绿腰轻。多情却似总无情。

月落粉墙花悄悄，终宵魂梦梦还生。春波眉眼太盈盈。
上方寺
卢祖皋（宋代）

题诗上方寺，眼阔句难收。
地控三吴胜，天连七泽浮。
路危行迹少，塔坏断碑留。
俩屐几行破，今年不负秋。
次韵江西李相君七咏 其一 双莲阁
刘一止（宋代）

苍梧云隔漫烟波，露后谁怜泣女娥。会道洗空千古恨，石心今日奈渠何。
别徐商老奉祠归清江五首
彭龟年（宋代）

平生兄弟间，聚少散亦多。
欲作对床梦，奈此往复何。
青羊宫
郭忠恕（宋代）

久知玄牝是根原，谁道长生别有门。
一自描龙兴叹后，至今师事五千言。
简南襌勤长老
陆游（宋代）

宦游处处是君恩，归去无期莫更论。
眼正修行新有力，心空忧患已无根。
钵盂分我云堂饭，拄杖敲君竹院门。
屈宋向来堪一笑，故乡何恋更招魂？
悲命诗
何桂枝（清代）

六月六夜雨声急，有女不眠悲思集。侧耳东方人睡酣，倚床低首罗巾湿。

有恨无可伸，有语向谁陈？坐对中宵雨，长嗟薄命身。

我本广西城里女，此处爷娘非我亲。暗想八九年前事，寸心耿耿独伤神。

忆我六七岁，父母双抛弃。寄养向贫亲，贫亲无好意。

浔梧将军门下客，一时假虎烈威势。与得金钱知几何，甘心鬻我作人婢。

尔时幼小只从他，薄命飘零可若何。当年携到扬州地，山程水程万里多。

扬州一入主翁宅，年复一年谁爱惜。朝捧茶饭暮捧汤，寒缺衣裳饥缺食。

主翁有时稍见怜，主母鞭箠那禁得。忽然年来情意改，当作亲生女儿待。

许我呼爷与呼娘，梳头裹足勤劳倍。不知奸计险于坑，漫道厚恩深似海。

箫管琵琶学已终，牙牌双陆亦教通。才延李姐传歌曲，又向张姑习绣工。

事事求全勤督责，朝谋夜议谁能测。春来春去时忽忽，道我长大好颜色。

嫁得富翁贵公子，终身享用无尽极。昨朝客到敞华堂，逼我堂前见客忙。

不识谁家轻薄子，周身上下细端相。但见爷娘喜满面，我正无颜归绣房。

惊猜不敢问，自知徒自恨。耳闻堂上言，赢得心中闷。

方知堂上宾，乃是浙中人。工科给事官名重，六十无儿娶妾新。

岂是寻常行礼节，只闻次第讲金银。怪杀爷娘心惨绝，千金百金争未歇。

我生时日我不知，朦胧造作与人说。初五聘定初七嫁，却道行程图快捷。

可怜我貌空如花，可怜我命真如叶。今日人家呼作儿，来日人家呼作妾。

以此伤心怨复嗟，夜深掩涕肝肠裂。早知粉面换黄金，悔不当年堕江月。

已矣哉，且莫哀。不见扬州旧风俗，亲生儿女嫁天涯。

天涯复海角，骨肉之间豺虎恶，我复何须泪零落。

泪零落，情未休。长江之水无西流，风俗不改古人愁。

寄语红颜绿发闺中女，来生誓莫生扬州。
题毗陵郡图
陈襄（宋代）

平湖千里接荆溪，万顷良田不可堤。
我欲决渠疏积水，干塘江口地形低。
颂古三十一首
释玿（宋代）

梦中要渡深溪水，伎俩多般进不能。
蓦地觉来伎俩尽，床头山月已三更。
太上皇后合端午帖子词
汪应辰（宋代）

坤元厚德孰能名，履正怀冲本至诚。
自是从容常中道，非因欲待晏阴成。
谨次老人至节韵
洪咨夔（宋代）

但见阴阳递斡流，谁知阳本未尝休。
善端继继无穷脉，元化生生不尽头。
杜牧浪将箱劝读，少陵空为线添愁。
何如静坐观其复，一点灵台造物游。
林见素自吴过二泉二泉有作次其韵 其二
王鏊（明代）

千寻磥砢慧岩松，历尽冰霜有好容。二叟共谈泉上石，孤帆三宿海边峰。

渊然叔度难为挹，老矣冯唐岂愿逢。盛世皋夔方并入，巢由自可遂疏慵。
声声慢 春淮晚步
庄棫（清代）

朱栏人倚，绿水舟横，销魂只有秦淮。暮雨朝云，让谁点缀阳台。

长堤柳枝渐绿，似佯羞、乱颤瑶钗。愁未遣，又眉弯新月，暗逐人来。

知否城闉将晚，过钿车偏送，塘外轻雷。障面飞花，纱窗幂雾疑开。

游鱼翠澜漫搅，且勾留、衫影徘徊。春自远，背东风、香沁碧苔。
弥陀寺
书山（清代）

秀色园林夕照明，浮岚卷尽竹烟清。去来小蝶花间舞，断续秋蝉叶底鸣。

几处平台凉影淡，数层敞榭翠涛倾。耽幽衲子应间坐，读罢愣严诗又成。
秋晓
张耒（宋代）

老人不睡秋夜长，五更鼓角鸣东堂。
悲蛩床下欲无语，黄叶瓦东新有霜。
雁声相应江南北，北杓欲下天中央。
老人山尊有美酒，岸巾先酌一杯尝。
兵定后寄仲时
周孚（宋代）

忆昨传丹诏，寒盟罪羯胡。分攻自西蜀，指日会东都。

圣虑虽天合，臣材与古殊。居安空矍铄，临难竟侏儒。

骑病嘶枯蘖，兵寒隐败郛。积尸朝啸鵩，遗廪夜栖乌。

汉水空滋楚，淮山不蔽吴。四方俱臬兀，一死在须臾。

避地怜之子，传声唤病夫。摄衣俱邂逅，揽辔复踟蹰。

疢动羸方甚，寒凌喘未苏。凄凉一抔土，牢落十年雏。

生计哀难舍，交情愧不渝。深劳鱼喣沫，甘作鸟栖枯。

咄咄形容变，骎骎岁月徂。尝疑冒顿恶，未受郅支诛。

神武俄潜运，明徵果不诬。六龙才蹀躞，群鼠已雎盱。

虿尾兴谈次，旄头落坐隅。造谋由肘腋，偿祸见头颅。

佳气盘空极，妖氛扫地无。微生脱纷扰，一笑起疲驽。

喜极翻搔首，狂深屡挽须。飘流免僮仆，团聚对妻孥。

败简欣重缉，颓垣得再圬。残年贷蒲柳，馀庆望桑榆。

短艇来何晚，明窗昼可娱。作诗嘲懒慢，唤酒濯艰虞。

我病犹能此，君行莫厌迂。相思倚江阁，寒雁下平芜。
秋来苦贫戏作
陆游（宋代）

闭门高卧养吾真，说著生涯笑倒人。
奴闵囊空辞雇直，婢愁爨冷拾炊薪。
羹能有糁犹为泰，地到无锥始是贫。
一饭不妨支一日，读书常媿聒比邻。
入塞
王贞白（唐代）

玉殿论兵事，君王诏出征。新除羽林将，曾破月支兵。

惯历塞垣险，能分部落情。从今一战胜，不使虏尘生。
题韩元吉可止斋
袁说友（宋代）

平生我亦爱知休，三径如公最早谋。
归意酒醲何切切，宦情纸薄正悠悠。
书来诲语如亲面，别后光阴叹转头。
更为苍生须一起，志功元自合封留。
夏日北溪亭上
宋庠（宋代）

羲轮亭午烁炎威，溪上轩窗匝翠微。野泽蒲深初类堞，坏垣苔老半成衣。

争花晚蝶萦丛住，避弋惊禽截浦飞。一衽雄风消内热，高门无意事轻肥。
由老君犁沟径云台峰侧南逾擦耳崖至金天洞
严长明（清代）

西峰菡萏如，到此瓣一展。乘之如步虚，上下轻且软。

或云苦县翁，于此事清畎。其旁有青牛，怪事理莫遣。

舍之度云台，细路绕香篆。仰视天无余，俯瞰地有限。

或为怪风遏，前行后仍转。或为烂云迷，始定终乃舛。

趣苦赏莫延，思艰力难勉。失喜重隒来，有洞若可款。

弹指开双扉，两脚一萧散。回头盼来踪，几度幸而免。

猿狖之所愁，而我独游衍。岂其异术操，所恃惟一敢。
观破山池白藕花
释居简（宋代）

欲看芬陁利，搀凉晓入山。毳宜松露馥，屦惜藓文斑。

蛰破渊灵去，腥随涧雨还。歌禽破幽寂，深树隐绵蛮。
见陈制帅子华二首
罗椅（宋代）

北山老子勉斋翁，总把经纶付我公。
胸次诗书行杲日，兵前草木转春风。
五溪衣服桑麻尽，万里东南烟火空。
直待此行料理着，却镌歌颂对闽中。
钟乳
洪炎（宋代）

钟乳宜为粉，扶衰老所便。缄藏鹅管细，冶鍊玉丸坚。

石髓诚难值，云腴恐浪传。刀圭聊已疾，未敢议真仙。
赠刘全州子龟从兄弟
张孝祥（宋代）

山到湘中青未了，月横岭北夜何其。问字刘郎能载酒，为渠更赋一篇诗。
送满龙图守奉化
黄裳（宋代）

台省两称公，郡国三换节。海角承重寄，螭头怀远别。

俯仰七迁迅，觉梦一炊热。先生自怡怡，浮世谁惙惙。

暴霖驾西洛，华舻指东浙。香径摧芰荷，丰厨拾鱼鳖。

窥影入贺鉴，访古探禹穴。未暇登四明，方思白华洁。

使车贻亲荣，闽山迓来辙。岂须老莱衣，始能事耆耋。

往往回首时，千岩看堆雪。行观真卿书，德政满青碣。
秋思四首 其三
陆游（宋代）

稽山九十翁，病起无气力。拥杖牧鸡豚，乃是老人职。

一杯芋糁羹，孙子唤翁食。既饱负朝阳，自愧尔何德。
秋日杂兴 其七
李廌（宋代）

摇摇平冈雪，芬芗荞花白。繁英未脱鄂，锐实已潜黑。

速哉不踰时，几何天地力。寒耕暑方耘，古人勤宿麦。
句 其二
吴璋（唐代）

风急城闉砧杵动，雨馀园圃辘轳收。
癸丑冬车驾过宫留相还朝
陈傅良（宋代）

一声警跸接天齐，驰道无尘马不嘶。
月御顺行随日毂，乾端和气匝坤倪。
三槐相继归公衮，细柳还须听将鼙。
老矣尚能歌二圣，不应专美在浯溪。
江上晚过邻坞看花因忆南园旧游
高启（明代）

去年看花在城郭，今年看花向村落。
花开依旧自芳菲，客思居然成寂寞。
乱后城南花已空，废园门锁鸟声中。
翻怜此地春风在，映水穿篱发几丛。
年时游伴俱何处，只有闲蜂随绕树。
欲慰春愁无酒家，残香细雨空归去。
又和早行
范纯仁（宋代）

拂曙征人各向方，乍明林野更青苍。云头漏日开秋色，马足翻沙破晓霜。

时事罕闻心愈静，故人不见恨空长。怜君素爱还乡乐，行役虽劳肯暂忘。
罗浮山
佘祖颐（明代）

缥缈层峦万仞雄，玄都日月擘鸿濛。石楼秀色晴临海，铁柱岚光翠泼空。

采药僧归红树里，吹笙人在碧云中。凭虚欲挟飞鸾去，仙女峰头御彩虹。
别留少策兼呈玉党先生
陈元晋（宋代）

天涯万里同为客，先自非愀更送君。
归路明朝好萧索，一声雁断几重云。
陈紫林以所画一鱼一刘海戏蟾寄赠兼索书匆匆作此答 其一
张怀泗（清代）

松江曾记四腮鲈，万里归来老钓徒。三十六陂烟水阔，藤笺一幅墨痕孤。
迟往泉店杀麦
苏辙（宋代）

罢民不耕获，岂利有攸往。
古人为我言，许此亦无妄。
一冬免锄犁，二麦盈瓮盎。
火老金尚伏，雨过筑场壤。
邻家助伯亚，苍耳割榛莽。
朝阳得终日，经岁可无恙。
老夫终病慵，长子幸可仗。
劬劳慎勿厌，饼饵家共享。
秋田雨初足，已作丰熟想。
归来报好音，相对开腊酿。
牛头寺
程师孟（宋代）

前日闽都旧长官，穷冬从此据征鞍。
牛头寺里千峰月，水口村征万石滩。
竹叶尽来堂少暖，荔枝无处地多寒。
明朝出境重回首，已约三山马上看。
观太庙
邱云霄（明代）

古柏阴阴拂御墀，新宫翼翼接衡玑。百王礼乐昭今制，列圣雍熙揔盛时。

俎豆万方归禹贡，朝廷千载仰尧思。陈阶舞列虞风动，游篆帘通瑞影移。

香引黄流浮玉瓒，音含瑶瑟奏朱丝。层栏螭拥天阶迥，复道牺庖露幕垂。

丹碧绚观惭每问，徘徊清禁喜归迟。文谟武烈开麟趾，玉振金声想凤仪。

自愧冠裳非小相，偶承恩渥暂追随。
云山图歌
乌斯道（明代）

云山云山一何好，日夜无端入孤抱。平生性僻爱云山，岂知却被云山恼。

昔住阚湖烟水东，一行一坐青山中。青山起伏春蔼蔼，白云吞吐天空空。

寻复扁舟泛吴越，吴越青山更清绝。联联翩翩接荆楚，千里白云如喷雪。

只今置身城市閒，可怜举眼无青山。琴抚归樵碧窗静，歌咏紫芝清夜阑。

安得便携妻子去，入山竟作山中住。纵然宾客远相过，山窅云深不知处。

自念少时贪读书，壮年立志卑唐虞。半世未明周孔学，九重空望夔龙趋。

短剑虽曾铸顽矿，蒯缑零落尘埃冷。忍闻天下暗旗旌，耕莘钓磻向何境。

仰天俯地徒尔为，与世低昂心转迷。几迥对饭不能食，慨然只起云山思。

城中隐君胡仲厚，酌酒论诗十年友。经书不独满胸中，画作何曾在人后。

知我已是山中人，先为画山兼画云。晴天倒飞秋海浪，浪中乱叠苍龙鳞。

中有乔林结层绿，长梢半掩溪边屋。兔迹鸟道隔重峦，正好开门枕寒玉。

我得此图良慰心，但觉云山思愈深。他日能偿结茅愿，可无仲厚来相寻。

袖拂白云相对坐，坐久嗒然吾丧我。此时不复有云山，山鸟自啼花自堕。
赠李研斋先生 其二
潘江（清代）

天问楼中客，问天天岂嗔。雪埋阳羡棹，花梦锦官春。

世法穷逾拙，文章老更神。读君新著述，肯作剧秦人。
秋晓闻蝉
李龏（金朝）

声引秋丝逐远风，月轮移出上阳宫。病来旅馆谁相问，玄发侵愁忽似翁。
酬所知
张咏（宋代）

皇风浩荡吹天地，天下英髦连凤起。
海鹏一飞一万里，三尺微风何足谓。
送普原理之南台御史兼简察士安
余阙（元代）

霜署起南天，云霄画榜悬。两帏犹可对，二妙古难全。

夏木笼彫槛，风华度绣筵。时应联骑出，谁谓非神仙。
山中遣兴五首 其二
李流谦（宋代）

烂饮无贤圣，高歌有鬼神。梵书浑味著，药裹自心亲。

朋友居山少，知闻到市新。孤舟怯风浪，不出又经旬。
留别丁二仲乔 其一
方履篯（清代）

结带感殊乡，征帆又夕阳。诗歌中酒意，身手少年场。

梅雨留人早，兰云入梦香。始知今桂海，别有古河梁。
春感
真山民（宋代）

春光元自好，我却为春愁。
但见柳青眼，不知人白头。
一身浮似寄，百岁去如流。
赖有芒樽在，花前日醉游。
题易元吉獐猿两图
范成大（宋代）

乌逐山公噪，惊麕仰望疑。
春林无一事，獝狘自生悲。
中秋李漕冰壶燕集
戴复古（宋代）

把酒冰壶接胜游，今年喜不负中秋。
故人心似中秋月，肯为狂夫照白头。
水龙吟 寿陈节斋
王恽（元代）

倚天望汉台高，骞腾便到烟霄上。一时殊遇，风云俪景，元龙豪爽。刚断冰清，风流却有，东山雅量。道十年京洛，棠阴遗爱，人如醉，春风酿。一点德星回照，光浮动、太行千丈。戟门春静，人安事简，功余保障。燕寝香凝，不妨时在，骚坛吟赏。为使君预泛，凤池春浪，寿金华相。
一一光明
释印肃（宋代）

日月灯光未足奇，若逢肉眼转迷痴。
恒沙眷属光无二，万亿龙天守护持。
题雍丘崔明府丹灶
李白（唐代）

美人为政本忘机，服药求仙事不违。
叶县已泥丹灶毕，瀛洲当伴赤松归。
先师有诀神将助，大圣无心火自飞。
九转但能生羽翼，双凫忽去定何依。
过宝应县新开湖十首
杨万里（宋代）

雨里楼船即钓矶，碧云便是绿蘘衣。
沧波万顷平如镜，一只鸬鹚贴水飞。
自和
李曾伯（宋代）

北帝东皇竞化工，六花吹满鬓毛松。
谁令霓卫铺张晓，来与牛鞭断送冬。
宝历明朝新纪凤，珠宫昨夜起骊龙。
驱寒乞取酒泉郡，何必荆州万户封。
赠王环中
黄庭坚（宋代）

丹霞不蹋长安道，生涯萧条破席帽。
囊中收得劫初铃，夜静月明狮子吼。
那伽定後一炉香，牛没马回观六道。
耆域归来日未西，一锄识尽婆娑草。
与客九日游龙山以尘世难逢开口笑分韵得口字
刘汝进（宋代）

踪步龙山颠，放舟龙荡口。
群然雁鹜行，杂之牛马走。
我拙不能诗，我病不能酒。
试问赏花人，还有菊花否。
留萧伯和仲和小饮二首
杨万里（宋代）

野果山蔬未要多，浊醪清酒尽从他。
不於两琖三杯里，柰此千愁百恼何。
山倒莫教扶玉树，尊空别得借银河。
少陵一语君知麽，不见堂前东逝波。
念奴娇 五日
冒德娟（清代）

莺憨蝶舞，绿阴浓、佳节却逢端午。似火榴花庭院寂，阵阵蒲风酿雨。

对景思亲，衔杯忆弟，剩有愁千缕。天涯欲到，几回魂梦何处？

荆楚风物依然，五丝重续，此日情难诉。薄命孤忠如一辙，漫说悲同狐兔。

不醒年时，澜翻世路，任韶光催暮。人生失意，从来无问今古。
长相思 雪中作。寄宝姑娘
商景兰（清代）

梅蕊青。雪花萦。雪重梅寒万里平。微风窗纸声。

问卿卿。定有情。篆冷香消却怎生。同心两地明。
燕堂诗
蔡兹（宋代）

世情日浅道情深，悔不林泉早脱簪。一世简编贻后叶，百年香火奉先心。

诗缘好句须亲录，酒到浓时辄倩斟。于此更无关意事，时携诸幼步花阴。
登香炉峰次萝石韵
王守仁（明代）

曾从炉鼎蹑天风，下数天南百二峰。胜事纵为多病阻，幽怀还与故人同。

旌旗影动星辰北，鼓角声回沧海东。世故茫茫浑未定，且乘溪月放归蓬。
赠东川梓桐县韦德孙长官
罗邺（唐代）

前代高门今宰邑，怀才重义古来无。笙歌厌听吟清句，

京洛思归展画图。蜀酝天寒留客醉，陇禽山晓隔帘呼。

何年期拜朱幡贵，马上论诗在九衢。
湘中纪行十首 浮石濑
刘长卿（唐代）

秋月照潇湘，月明闻荡桨。石横晚濑急，水落寒沙广。

众岭猿啸重，空江人语响。清晖朝复暮，如待扁舟赏。
题独孤使君湖上林亭
刘长卿（唐代）

出树倚朱阑，吹铙引上官。老农持锸拜，时稼卷帘看。

水对登龙净，山当建隼寒。夕阳湖草动，秋色渚田宽。

渤海人无事，荆州客独安。谢公何足比，来往石门难。
观荷
方岳（宋代）

红红白白两娉婷，一种风流各黄刑。
红亦非红白非白，阿娇微醉阿环醒。
老叟奉和枝孙促潜佳作
刘衍（宋代）

重兴古庙一新成，推福昭然□□诚。
和气缮调□岁稔，嘉祥通化国风清。
共夸□□明时盛，未算尧蓂按月荣。
不独诗人赞功德，奏□朝治贺升平。
云栈
王昌麟（清代）

地成千古险，天遣五丁排。远道行方觉，奇山到处皆。

车声时断路，马耳屡摩崖。便拟看双剑，高吟豁壮怀。
杂曲歌辞。妾薄命三首
李端（唐代）

忆妾初嫁君，花鬟如绿云。回灯入绮帐，对面脱罗裙。

折步教人学，偷香与客熏。容颜南国重，名字北方闻。

一从失恩意，转觉身憔悴。对镜不梳头，倚窗空落泪。

新人莫恃新，秋至会无春。从来闭在长门者，

必是宫中第一人。

玉垒城边争走马，铜蹄市里共乘舟。鸣环动佩思无尽，

掩袖低巾泪不流。畴昔将歌邀客醉，如今欲舞对君羞。

忍怀贱妾平生曲，独上襄阳旧酒楼。

自从君弃妾，憔悴不羞人。惟馀坏粉泪，未免映衫匀。
句
邓林（宋代）

鸿雁无踪存往事，龙蛇有窟似生成。
送韦中丞
赵嘏（唐代）

二年恩意是春辉，清净胸襟似者希。

泣尽楚人多少泪，满船唯载酒西归。
次韵寄俞伯初
汪炎昶（宋代）

足茧问津路，肩才息奚跛。醉乡托一廛，学海浮单舸。

观心竦前瑕，敛躁入危坐。犹欣未穷极，早获挫刚果。

愚徒巧掩拙，语每泄魇卧。所须补罅隙，亦才废星琐。

智不给筹运，力难任败裸。汲汲欲为谋，政恐无时可。
离家作二首
杨时（宋代）

胡雁依朔风，群飞逐南翔。
游子方北征，朔风吹我裳。
揽辔望云间，夜色正苍苍。
空羡南归翼，幽怀增感伤。
山中遣闷二首 其一
牛焘（清代）

户外三峰晴云，山根一曲清流。此地只宜消夏，我来已过晚秋。
游盘谷有感
岳正（明代）

早闻盘谷序昌黎，今日追游信马蹄。河出孟门知地险，山连王屋觉天低。

时当春暮花争发，路入林深鸟乱啼。高处不堪频眺望，边城犹未息征鼙。
送邵州林使君
朱庆馀（唐代）

轩车此去也逢时，地近湘南颇入诗。一月计程那是远，

中年出守未为迟。水边花气熏章服，岭上岚光照画旗。

想得化行风土变，州人应为立生祠。
和李公冬日成茆屋四首用韵 其一
释函可（明代）

数椽聊自可，欹枕抱书眠。窗阔堪延月，茆疏好见天。

残毡犹马革，点雪即花砖。野老频来过，床头起暮烟。
西江月 其四
刘克庄（宋代）

春酲薄。梦中球马豪如昨。豪如昨。月明横笛，晓寒吹角。

古来成败难描摸。而今却悔当时错。当时错。铁衣犹在，不堪重著。
别龙君超君御兄弟
袁宏道（明代）

青鞋不破武陵春，归去西风一面尘。
荷叶山头闻杜宇，桃花源面别秦人。
深村稻熟泉当户，废苑茶香寺作邻。
可是无花无地主，祇缘无计得分身。
延真观一首
王阮（宋代）

偃月堂成竟斲棺，延真人只葬衣冠。
浮云眼见成骑虎，不似抽身稳跨鸾。
七峰诗序 真隐峰
李纲（宋代）

杳霭青松映白云，地灵境寂好栖神。结庐占尽溪山景，安得超然真隐人。
题中隐堂二首 其一
赵抃（宋代）

动迹无凝静性通，小松疏竹一堂风。凭山倚市何须问，不隐形骸只隐中。
新霁
荣光河（清代）

层檐滴新雨，隔岸响奔泷。绣石苔阶碧，衔泥语燕双。

帘开风动竹，人静鸟窥窗。霁景登高得，遥钟听晓撞。
青玉案·少时贪看琼林绕
张榘（宋代）

少时贪看琼林绕。任马上、寒威峭。昨暮六花飞逗晓。拥衾慵起，峭丝笼帽，顿觉年来老。朱阑翠竹枝枝倒。把玉甃、棱层趁风扫。楼上一樽须放早。同云收尽，红轮初上，对面狼峰好。
寿山福海图为太医王银台作
罗玘（明代）

南山穿云下日脚，射日东海日不落。山明海莹天宇空，南极老人住东郭。

越人低头拜北面，汗流走踣孙思邈。唐虞国脉何须切，官家调鼎我调药。

南山高，东海阔，莫莫朝朝候黄闼。山如砺，海如带，屹屹官家旧龟蔡。
钗头凤 春怨
曹尔堪（清代）

蔷薇院。丁香幔。一春好景凭谁看。游丝织。浓阴碧。

画楼风起，飞经狼藉。惜。惜。惜。

真珠钏。玻璃砚。麻姑细写霜纨扇。东墙隔。秦台客。

萧声宛转，似曾相识。忆。忆。忆。
好事近·夹岸隘桃花
汪莘（宋代）

夹岸隘桃花，花下苍苔如积。蓦地轻寒一阵，上桃花颜色。东邻西舍绝经过，新月是相识。白玉阑干斜倚，作蓬山春夕。
暂往吴兴出城
张镃（宋代）

数声初听放船钲，小雨冲凉晚出城。
遥见人家层荫合，便无风袖一尘生。
园林岂乏清閒乐，鸥鹭须寻浩荡盟。
秋色此行方到手，忆俨诗内发精明。
和伯氏用介卿韵惠诗二首
蔡沈（宋代）

悄悄园林世味长，碧云疏散暮天光。
且宽礼乐兴江左，厌听干戈暗洛阳。
梨叶尽时无伏暑，竹阴深处有馀凉。
从容领会精微旨，何用区区底事忙。
酬刘书记朝奉二首
释子淳（宋代）

生涯得力句，尽被维摩说。
空劫一壶天，泥牛耕破月。
惭愧
晁说之（宋代）

神邑凡才日抗尘，早年闻道晚因循。
脑能充溢无华发，心得休闲不老身。
种种已惭为客子，悠悠更愧作官人。
吾言可复终归去，何处桃源可问津。
题仪亲王所贻蕉扇
童槐（清代）

不待招风向石栏，淡黄一片夏生寒。剪来摩诘图中影，抵得梁园雪后看。
送王郁教授
李石（宋代）

阴山多风埃，白日下雨雹。
君子何必陋，士气见淳朴。
巴江亦能骚，兰陵善为学。
斯文随所化，后辈仰先觉。
褐衣怀美质，隐隐含山璞。
先生来何迟，绚秀待追琢。
板舆行不难，双雁度云邈。
未嫌一箪蔬，颇胜五鼎渥。
教人此其本，何异垫巾角。
我昔困虀盐，为子得妙斲。
王明躬孝治，正要夔典乐。
小试台阁资，还来侍经幄。
泛舟南湖二绝句寄公秉二首 其一
刘摰（宋代）

路转芳洲面面风，回环惭愧刺船翁。画桥东北桃花坞，时有飘红落酒中。
沁园春（讥陈伯大御史）
萧某（宋代）

士籍令行，伯仲分明，逐一排连。问子孙何习，父兄何业，明经词赋，右具如前。最是中间，娶妻某氏，试问于妻何与焉。乡保举，那当著押，开口论钱。

祖宗立法于前。又何必更张万万千。算行开改会，限田放籴，生民凋瘵，膏血既朘。只有士心，仅存一脉，今又艰难最可怜。谁作俑，陈坚伯大，附势专权。